11. ฐานะการเงินและผลการดำเนินงาน

11.1 ข้อมูลทางการเงินโดยสรุป

บริษัท ฟินันซ่าจำกัด (มหาชน) และบริษัทย่อย

(หน่วย: พันบาทยกเว้นกำไรต่อหุ้นแสดงเป็นบาท)

[]

[]

[]

[]

  อัตราส่วนทางการเงินที่สำคัญ

[]

11.2 คำอธิบายและการวิเคราะห์ของฝ่ายจัดการ

ผลการดำเนินงาน

บริษัทและบริษัทย่อยมีผลการดำเนินงานขาดทุนสุทธิในปี 2554 จำนวน 143.3 ล้านบาท
หรือคิดเป็นขาดทุน 1.16 บาทต่อหุ้น เมื่อเทียบกับผลการดำเนินงานกำไรสุทธิ 7.8 ล้านบาท
หรือกำไร 0.06 บาทต่อหุ้นในปี 2553 คิดเป็นผลการดำเนินงานเปลี่ยนแปลงลดลงจำนวน 151.1
ล้านบาท ทั้งนี้ มาจากการที่รายได้รวมมีจำนวนลดลง 85.3 ล้านบาท มีการรับรู้ส่วนแบ่งกำไร
(ขาดทุน) จากบริษัทร่วมลดลง 95.9 ล้านบาท ในขณะที่ค่าใช้จ่ายโดยรวมลดลง 23.1 ล้านบาท

ปัจจัยหลักที่ทำให้เกิดผลขาดทุนสุทธิจำนวน 143.3 ล้านบาทในปี 2554
มีสาเหตุหลักมาจากผลขาดทุนจากการดำเนินธุรกิจ 70.3 ล้านบาท
และการรับรู้ส่วนแบ่งขาดทุนจากเงินลงทุนในบริษัทร่วม 72.3 ล้านบาท
โดยส่วนใหญ่เป็นขาดทุนจากบริษัทร่วมที่ประกอบธุรกิจให้เช่าอสังหาริมทรัพย์จำนวน 83.1 ล้านบาท
ในขณะที่มีส่วนแบ่งกำไรจากบริษัทร่วมที่ประกอบธุรกิจหลักทรัพย์จำนวน 16 ล้านบาท

ผลการดำเนินงานของบริษัทและบริษัทย่อยแยกตามประเภทธุรกิจ สามารถสรุปได้ดังนี้

1. ธุรกิจการลงทุน ที่ปรึกษาและการจัดการ ฟินันซ่ามีรายได้จากธุรกิจนี้ 18.5 ล้านบาท
คิดเป็นร้อยละ 9 ของรายได้รวมของกลุ่ม มีรายได้ลดลง 18.4 ล้านบาท หรือลดลงร้อยละ 50
จากปี 2553
ซึ่งเกิดจากการลดลงของรายได้ค่าธรรมเนียมการบริหารกองทุนต่างประเทศของบริษัทย่อยตามการลดลงของมูลค่าสินทรัพย์สุทธิของกองทุน
ในส่วนของต้นทุนและค่าใช้จ่ายมีจำนวน 65 ล้านบาท ลดลงจากปีก่อน 1.2 ล้านบาท
หรือลดลงร้อยละ 2 โดยค่าธรรมเนียมและบริการจ่ายและค่าใช้จ่ายพนักงานมีจำนวนลดลง
แต่มีผลขาดทุนจากการซื้อขายหลักทรัพย์และเงินลงทุนของกองทุนต่างประเทศเพิ่มขึ้น นอกจากนี้
ยังมีกำไรจากการโอนกลับรายการด้อยค่าเงินลงทุนที่ได้รับรู้ไปแล้วจำนวน 23.3 ล้านบาท
ทำให้บริษัทและบริษัทย่อยมีผลขาดทุนขั้นต้นจากการดำเนินธุรกิจการลงทุน ที่ปรึกษา
และการจัดการจำนวน 23.2 ล้านบาท

2. ธุรกิจบริหารลูกหนี้ ผลการดำเนินงานบริหารพอร์ตลูกหนี้ในปี 2554 ก่อให้เกิดรายได้จำนวน
26.5 ล้านบาท คิดเป็นร้อยละ 12 ของรายได้รวมของกลุ่ม มีจำนวนเพิ่มขึ้นเล็กน้อยที่ 2.1
ล้านบาท หรือเพิ่มขึ้นร้อยละ 9 เมื่อเทียบกับปี 2553 ต้นทุนและค่าใช้จ่ายมีจำนวน 2.7 ล้านบาท
ลดลงจากปี 2553 จำนวน 5.3 ล้านบาท หรือลดลงร้อยละ 66
สาเหตุหลักมาจากการลดลงของค่าใช้จ่ายในการกู้ยืมเงิน และค่าใช้จ่ายพนักงาน นอกจากนี้
ยังได้โอนกลับรายการสำรองค่าเผื่อหนี้สูญและหนี้สงสัยจะสูญจากการได้รับชำระหนี้คืนจากลูกหนี้ที่ได้ตั้งสำรองไว้แล้วจำนวน
65 ล้านบาท ทำให้มีกำไรขั้นต้นจากธุรกิจนี้เป็น 88.8 ล้านบาท

3. ธุรกิจหลักทรัพย์ หลังจากการปรับโครงสร้างธุรกิจหลักทรัพย์ในปี 2552
รายได้จากธุรกิจนี้มาจากการให้บริการด้านวาณิชธนกิจ ถึงแม้ว่าในปี 2554
ภาวะตลาดหลักทรัพย์จะปรับตัวดีขึ้น
แต่มิได้ส่งผลถึงธุรกรรมการนำบริษัทเข้าจดทะเบียนในตลาดหลักทรัพย์ และธุรกรรมวาณิชธนกิจอื่นๆ
ทำให้รายได้ในปีนี้มีจำนวน 45.7 ล้านบาท คิดเป็นร้อยละ 21 ของรายได้รวมของกลุ่ม ลดลง
73.6 ล้านบาท หรือลดลงร้อยละ 62 จากปีก่อน ส่วนต้นทุนและค่าใช้จ่ายมีจำนวน 51.5 ล้านบาท
ลดลงจากปี 2553 จำนวน 31.6 ล้านบาท หรือลดลงร้อยละ 38 ทั้งนี้
บริษัทและบริษัทย่อยมีผลขาดทุนขั้นต้นจากการดำเนินธุรกิจหลักทรัพย์จำนวน 5.8 ล้านบาท

4. ธุรกิจหลักทรัพย์จัดการกองทุน ก่อให้เกิดรายได้จำนวน 114.9 ล้านบาท คิดเป็นร้อยละ 54
ของรายได้รวมของกลุ่ม เพิ่มขึ้น 21.7 ล้านบาทจากปีก่อน หรือเพิ่มขึ้นร้อยละ 23
โดยรายได้เกือบทั้งหมดมาจากรายได้ค่าธรรมเนียมและบริการ ส่วนของต้นทุนและค่าใช้จ่ายมีจำนวน
89.5 ล้านบาท เพิ่มขึ้นจากปีก่อน 25.2 ล้านบาท หรือเพิ่มขึ้นร้อยละ 39 ดังนั้น
บริษัทและบริษัทย่อยมีกำไรขั้นต้นจากธุรกิจหลักทรัพย์จัดการกองทุนเป็นจำนวน 25.4 ล้านบาท

บริษัทและบริษัทย่อยมีผลกำไรขั้นต้นจากธุรกิจต่างๆ ข้างต้นจำนวน 85.2 ล้านบาท
เมื่อรวมกับรายได้อื่น 9 ล้านบาท ต้นทุนทางการเงิน 23.5 ล้านบาท
ค่าใช้จ่ายในการขายและบริหาร 111.8 ล้านบาท และค่าตอบแทนกรรมการและผู้บริหาร 29.3
ล้านบาท ทำให้เกิดผลขาดทุนจากการดำเนินธุรกิจทั้งสิ้น 70.3 ล้านบาท

การแสดงรายละเอียดในงบกำไรขาดทุนเบ็ดเสร็จของปี 2553 ที่แสดงเปรียบเทียบกันนั้น
ได้แยกส่วนรายได้และค่าใช้จ่ายของการดำเนินงานที่ยกเลิกซึ่งได้แก่ธุรกิจนายหน้าซื้อขายหลักทรัพย์ออกจากรายได้รวมและค่าใช้จ่ายรวม
และแสดงเป็นรายการขาดทุนจากการดำเนินงานที่ยกเลิกก่อนแสดงยอดขาดทุนสุทธิทั้งสิ้นของบริษัทและบริษัทย่อย

ความสามารถในการทำกำไร

ในปี 2554 กลุ่มฟินันซ่ามียอดขาดทุนสุทธิ 143.3 ล้านบาท
คำนวณเป็นผลขาดทุนต่อหุ้นขั้นพื้นฐานจำนวน 1.16 บาท เทียบกับกำไรสุทธิ 7.8 ล้านบาท
คิดเป็นกำไรต่อหุ้นขั้นพื้นฐาน 0.06 บาท ในปี 2553 อัตราส่วนในการทำกำไร (ขาดทุน)
สุทธิต่อรายได้รวมเท่ากับร้อยละ (66.8) อัตราผลตอบแทนต่อสินทรัพย์เฉลี่ยเท่ากับร้อยละ (7.9)
และอัตราผลตอบแทนต่อส่วนของผู้ถือหุ้นเฉลี่ยเท่ากับร้อยละ (11.6) เทียบกับปี 2553
ซึ่งเท่ากับร้อยละ 2.6 ร้อยละ 0.4 และร้อยละ 0.6 ตามลำดับ

ฐานะการเงิน

+------------------------+------------+------------+---------+-------+
| (ล้านบาท)               | 31 ธันวาคม  | 31 ธันวาคม  | การเป   |       |
|                        | 2554       | 2553       | ลี่ยนแปลง |       |
+------------------------+------------+------------+---------+-------+
|                        |            |            | จำนวน   | ร้อยละ |
+------------------------+------------+------------+---------+-------+
| สินทรัพย์รวม              | 1,838.5    | 1,810.9    | 27.6    | 2     |
+------------------------+------------+------------+---------+-------+
| หนี้สินและส่วนของเจ้าของ    |            |            |         |       |
+------------------------+------------+------------+---------+-------+
| -   รวมหนี้สิน            | 664.8      | 507.9      | 156.9   | 31    |
+------------------------+------------+------------+---------+-------+
| -   ส่วนของบริษัทใหญ่      | 1,173.7    | 1,274.7    | (101.0) | (8)   |
+------------------------+------------+------------+---------+-------+
| -                      | -          | 28.3       | (28.3)  | (100) |
| ส่วนได้เสียที่ไม่มีอำนาจควบคุม |            |            |         |       |
+------------------------+------------+------------+---------+-------+

ณ วันที่ 31 ธันวาคม 2554 บริษัทและบริษัทย่อยมีสินทรัพย์รวมทั้งสิ้น 1,838.5 ล้านบาท
เพิ่มขึ้นจากสิ้นปี 2553 จำนวน 27.6 ล้านบาท หรือเพิ่มขึ้นร้อยละ 2
องค์ประกอบของสินทรัพย์แบ่งเป็นสินทรัพย์หมุนเวียนจำนวน 357.7 ล้านบาท
และสินทรัพย์ไม่หมุนเวียนจำนวน 1,480.8 ล้านบาท หรือคิดเป็นร้อยละ 19 และร้อยละ 81
ของสินทรัพย์รวมตามลำดับ รายการสินทรัพย์ที่สำคัญและมีการเปลี่ยนแปลงอย่างมีนัยสำคัญมีดังนี้

-   เงินสดและรายการเทียบเท่าเงินสด จำนวน 146 ล้านบาท คิดเป็นร้อยละ 8
    ของสินทรัพย์รวมของกลุ่ม เพิ่มขึ้นจำนวน 22.1 ล้านบาท หรือเพิ่มขึ้นร้อยละ 18 จากสิ้นปี
    2553

-   เงินลงทุนในหลักทรัพย์สุทธิรวมทั้งสิ้น 1,166.9 ล้านบาท คิดเป็นร้อยละ 63
    ของสินทรัพย์รวมในกลุ่มฟินันซ่า เพิ่มขึ้นจากสิ้นปี 2553 จำนวน 288.7 ล้านบาท
    หรือเพิ่มขึ้นร้อยละ 33
    โดยเป็นการเพิ่มขึ้นของเงินลงทุนในบริษัทย่อยที่เป็นบริษัทหลักทรัพย์และบริษัทร่วมที่ทำธุรกิจให้เช่าอสังหาริมทรัพย์จำนวน
    425.5 ล้านบาท และเงินลงทุนระยะยาวอื่นที่เป็นเงินลงทุนทั่วไปจำนวน 154 ล้านบาท
    ในขณะที่เงินลงทุนในหลักทรัพย์เพื่อค้า เงินลงทุนในหลักทรัพย์เผื่อขาย และ
    เงินลงทุนระยะยาวในกิจการที่เกี่ยวข้องกันลดลงจำนวน 80.9 ล้านบาท 165.2 ล้านบาท
    และ 44.7 ล้านบาท ตามลำดับ รายการเงินลงทุนในหลักทรัพย์จำแนกตามประเภทได้ดังนี้

  --------------------------------------- --------------- ---------------
  (ล้านบาท)                                31 ธันวาคม 2554  31 ธันวาคม 2553

  สินทรัพย์หมุนเวียน                                            

  หลักทรัพย์เพื่อค้า                            142.8           223.7

  สินทรัพย์ไม่หมุนเวียน                                         

  เงินลงทุนในบริษัทย่อยและบริษัทร่วม              775.0           349.5

  เงินลงทุนในระยะยาวในกิจการที่เกี่ยวข้องกัน       -               44.7

  หลักทรัพย์เผื่อขาย                           87.3            252.5

  เงินลงทุนทั่วไป                             161.8           7.8

  เงินลงทุนในหลักทรัพย์สุทธิ                     1,166.9         878.2
  --------------------------------------- --------------- ---------------

-   ลูกหนี้และเงินให้กู้ยืมแก่บุคคลหรือกิจการอื่น จำนวน 23.2 ล้านบาท ลดลงจำนวน 146.9
    ล้านบาท จากสิ้นปี 2553 จากการรับชำระหนี้คืนของบริษัทย่อยที่ประกอบธุรกิจบริหารลูกหนี้

-   เงินให้กู้ยืมระยะสั้นและเงินทดรองจ่ายแก่กิจการที่เกี่ยวข้องกัน จำนวน 8.9 ล้านบาท
    ลดลงจำนวน 91.3 ล้านบาท จากสิ้นปี 2553
    จากการชำระหนี้คืนของลูกหนี้กิจการที่เกี่ยวข้องกัน

สภาพคล่อง

เงินสดและรายการเทียบเท่าเงินสดของบริษัทและบริษัทย่อย ณ วันที่ 31 ธันวาคม 2554 มีจำนวน
146.0 ล้านบาท เพิ่มขึ้น 22.1 ล้านบาท หรือเพิ่มขึ้นร้อยละ 18 เมื่อเทียบกับ ณ สิ้นปี 2553
โดยมีเงินสดสุทธิได้มาหรือใช้ไปในกิจกรรมต่างๆ ดังนี้

-   เงินสดสุทธิได้มาจากกิจกรรมดำเนินงาน 145 ล้านบาท
    โดยกระแสเงินสดจากกิจกรรมดำเนินงานหลังรายการปรับปรุงมีจำนวน (210.2) ล้านบาท
    และมีการเปลี่ยนแปลงในสินทรัพย์และหนี้สินดำเนินงานที่สำคัญ คือ
    ลูกหนี้และเงินให้กู้ยืมแก่บุคคลหรือกิจการอื่นลดลง 173.9 ล้านบาท เงินลงทุนชั่วคราวลดลง
    123 ล้านบาท และเงินให้กู้ยืมระยะสั้นและเงินทดรองจ่ายแก่กิจการที่เกี่ยวข้องกันลดลง 91.3
    ล้านบาท

-   เงินสดสุทธิใช้ไปในกิจกรรมลงทุน 283.3 ล้านบาท เกิดจากการเปลี่ยนแปลงที่สำคัญดังนี้
    การใช้ไปของเงินสดในการลงทุนในหุ้นเพิ่มทุนของบริษัทย่อยและบริษัทร่วม 476 ล้านบาท
    ในขณะที่มีเงินสดได้มาจากการลดลงของเงินลงทุนระยะยาวอื่น 50.9 ล้านบาท
    เงินลงทุนระยะยาวในกิจการที่เกี่ยวข้องกัน 43.7 ล้านบาท
    ลูกหนี้และเงินให้กู้ยืมแก่บุคคลหรือกิจการอื่น 38 ล้านบาท
    และเงินลงทุนในบริษัทย่อยและบริษัทร่วม 36.4 ล้านบาท

-   เงินสดสุทธิได้มาจากกิจกรรมจัดหาเงิน 132.5 ล้านบาท
    โดยมาจากเงินสดรับจากการออกตั๋วแลกเงินจำนวน 151.5 ล้านบาท

อัตราส่วนสภาพคล่องของกลุ่มฟินันซ่า ณ วันที่ 31 ธันวาคม 2554 เท่ากับ 0.55 เท่า
ลดลงจากสิ้นปี 2553 ซึ่งเท่ากับ 1.28 เท่า ทั้งนี้ เกิดจากการลดลงของสินทรัพย์หมุนเวียน
ซึ่งใช้ไปในการลงทุนในหลักทรัพย์ระยะยาวเพิ่มขึ้น

บริษัทหลักทรัพย์ ฟินันซ่า จำกัด ซึ่งเป็นบริษัทย่อยของบริษัท ต้องดำรงสภาพคล่องสุทธิตามเกณฑ์ของ
ก.ล.ต. ณ วันที่ 31 ธันวาคม 2554 บล. ฟินันซ่ามีสภาพคล่องอยู่ในเกณฑ์ดี
โดยมีอัตราส่วนเงินกองทุนสภาพคล่องสุทธิต่อหนี้สินทั่วไปเท่ากับร้อยละ 553.6
สูงกว่าเกณฑ์ที่กำหนดโดย ก.ล.ต. (ไม่ต่ำกว่าร้อยละ 7 ของหนี้สินทั่วไป)

แหล่งที่มาของเงินทุน

หนี้สิน

ณ วันที่ 31 ธันวาคม 2554 บริษัทและบริษัทย่อยมีหนี้สินทั้งสิ้น 664.8 ล้านบาท เพิ่มขึ้นจากสิ้นปี
2553 จำนวน 156.9 ล้านบาท หรือเพิ่มขึ้นร้อยละ 31 โดยหนี้สินร้อยละ 98 เป็นหนี้สินหมุนเวียน
ทั้งนี้ หนี้สินหมุนเวียนมีจำนวนเพิ่มขึ้น 140.9 ล้านบาท หรือเพิ่มขึ้นร้อยละ 28
เมื่อเทียบกับหนี้สินหมุนเวียน ณ สิ้นปี 2553 และหนี้สินไม่หมุนเวียนเพิ่มขึ้น 16 ล้านบาท
จากไม่มียอดนี้ ณ สิ้นปี 2553 รายการหนี้สินที่สำคัญและมีการเปลี่ยนแปลงอย่างมีนัยสำคัญมีดังนี้

-   หนี้สินหมุนเวียนประเภทตั๋วแลกเงินเพิ่มขึ้น 171.5 ล้านบาท หรือเพิ่มขึ้นร้อยละ 48
    เมื่อเทียบกับ ณ สิ้นปี 2553

-   ประมาณการหนี้สินผลประโยชน์ของพนักงานหลังออกจากงานเพิ่มขึ้น 15.7 ล้านบาท
    เนื่องจากการนำมาตรฐานการบัญชีฉบับที่ 19
    เรื่องผลประโยชน์ของพนักงานมาใช้เป็นครั้งแรกตามที่เริ่มมีผลบังคับใช้

ส่วนของเจ้าของ

ณ วันที่ 31 ธันวาคม 2554 ส่วนของเจ้าของตามงบการเงินรวมเท่ากับ 1,173.7 ล้านบาท
ลดลงจากสิ้นปี 2553 จำนวน 101 ล้านบาท หรือร้อยละ 8
การเปลี่ยนแปลงของส่วนของเจ้าของมีสาเหตุมาจากผลต่างจากการแปลงค่างบการเงินลดลง 27.9
ล้านบาท ส่วนเกินทุน (ต่ำกว่าทุน) จากการเปลี่ยนแปลงมูลค่าเงินลงทุนมีจำนวนเพิ่มขึ้น 32.1
ล้านบาท ขาดทุนสะสมเพิ่มขึ้น161 ล้านบาท จากผลขาดทุนที่เกิดขึ้นในระหว่างงวด
และผลกระทบจากการนำมาตรฐานการบัญชีฉบับที่ 19
เรื่องผลประโยชน์ของพนักงานมาใช้เป็นครั้งแรกตามที่เริ่มมีผลบังคับใช้
และส่วนได้เสียที่ไม่มีอำนาจควบคุมลดลง 28.3 ล้านบาท มูลค่าหุ้นตามบัญชีเท่ากับ 9.5 บาทต่อหุ้น
ณ สิ้นปี 2554 ลดลง 0.8 บาทจากสิ้นปี 2553

ทุนจดทะเบียนและทุนชำระแล้วของบริษัท ณ สิ้นปี 2554 มีจำนวน 1,492.5 ล้านบาท และ 617.6
ล้านบาท ไม่มีการเปลี่ยนแปลงจาก ณ สิ้นปี 2553

ความเหมาะสมของโครงสร้างเงินทุน

ณ วันที่ 31 ธันวาคม 2554 โครงสร้างเงินทุนของกลุ่มฟินันซ่าประกอบด้วยหนี้สินจำนวน 664.8
ล้านบาท และส่วนของเจ้าของจำนวน 1,173.7 ล้านบาท คิดเป็นอัตราส่วนหนี้สินต่อทุนเท่ากับ
0.57 เท่า เพิ่มขึ้นจาก ณ สิ้นปี 2553 ที่เท่ากับ 0.40 เท่า
โดยแหล่งเงินทุนด้านหนี้สินที่สำคัญได้แก่ ตั๋วแลกเงินที่ออกโดยบริษัท
สำหรับแหล่งใช้ไปของเงินทุนที่สำคัญ ได้แก่ เงินลงทุนในบริษัทย่อยและบริษัทร่วม
และเงินลงทุนระยะยาวอื่น

อันดับความน่าเชื่อถือ

ในเดือนเมษายน 2554 สถาบันจัดอันดับความน่าเชื่อถือฟิทช์ เรทติ้งส์ (ประเทศไทย) (Fitch
Ratings (Thailand) Limited) ประกาศคงอันดับเครดิตภายในประเทศ (National
rating) ระยะยาวของบริษัทที่ระดับ ‘BBB(tha)’ แนวโน้มเครดิตเป็นลบ
และอันดับเครดิตภายในประเทศระยะสั้นที่ระดับ ‘F3(tha)’

11.3 ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจมีผลต่อการดำเนินงานหรือฐานะทางการเงินในอนาคตได้กล่าวไว้แล้วในหัวข้อปัจจัยความเสี่ยง

11.4 ค่าตอบแทนของผู้สอบบัญชี

ในรอบปี 2554 ค่าตอบแทนของผู้สอบบัญชี ประกอบด้วย

1.  ค่าตอบแทนจากการสอบบัญชี (audit fee)

  บริษัทและบริษัทย่อยจ่ายค่าตอบแทนการสอบบัญชีให้แก่ผู้สอบบัญชีของบริษัทในรอบปีที่ผ่านมา
  เป็นจำนวนเงินรวม 3,585,000 บาท
  และไม่มีการจ่ายค่าตอบแทนจากการสอบบัญชีให้แก่สำนักงานสอบบัญชีที่ผู้สอบบัญชีสังกัด
  บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าวในรอบปีบัญชีที่ผ่านมา
  และในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา

2.  ค่าบริการอื่น (non-audit fee)

  บริษัทและบริษัทย่อยไม่มีการจ่ายค่าตอบแทนของงานบริการอื่นให้แก่ผู้สอบบัญชีของบริษัท
  สำนักงานสอบบัญชีที่ผู้สอบบัญชีสังกัด
  บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าวในรอบปีบัญชีที่ผ่านมา
  และในอนาคตอันเกิดจากการตกลงที่ยังให้บริการไม่แล้วเสร็จในรอบปีบัญชีที่ผ่านมา